Με την απουσία των ευρωβουλευτών του ΣΥΡΙΖΑ, Δημήτρη Παπαδημούλη, Στέλιου Κούλογλου και Κωνσταντίνας Κούνεβα σημαδεύτηκε η ψηφοφορία στην ευρωβουλή για την Οδηγία για τα πνευματικά δικαιώματα στον ψηφιακό κόσμο από ελληνικής σκοπιάς. Σημειώνεται πως η Κ. Κούνεβα είχε υπογράψει την τροπολογία της ευρωομάδας της Αριστεράς για την κατάργηση του άρθρου 13 (νυν 17), ενώ ο Δ. Παπαδημούλης δήλωνε την Δευτέρα πως θα καταψηφίσει στην περίπτωση που αυτή δεν γίνει αποδεκτή. Έτεροι, μαζί με τον τρίτο της ομάδας του ΣΥΡΙΖΑ, δεν εμφανίστηκαν τελικά κατά την ψηφοφορία.



Σχεδόν σύσσωμη απουσίαζε και η ομάδα των ευρωβουλευτών της Νέας Δημοκρατίας, με εξαίρεση την Μαρία Σπυράκη που ψήφισε θετικά. Συγκεκριμένα, στην αναλυτική λίστα των ψήφων των ευρωβουλευτών δεν περιλαμβάνονται τα ονόματα του Μανώλη Κεφαλογιάννη, του Γιώργου Κύρτσου, της Ελίζας Βόζενμπεργκ, καθώς και του Θοδωρή Ζαγοράκη.



Την θετική τους ψήφο έδωσαν ακόμη οι ευρωβουλευτές του Ποταμιού, Γιώργος Γραμματικάκης και Μιλτιάδης Κύρκος, ενώ παρών δήλωσαν ο ευρωβουλευτής της Ελιάς, Νίκος Ανδρουλάκης και ο ευρωβουλευτής του ΚΚΕ, Κωνσταντίνος Παπαδάκης. Την ίδια ώρα, η Εύα Καϊλή και ο Σωτήριος Ζαριανόπουλος, από την Ελιά και το ΚΚΕ αντίστοιχα, απουσίαζαν από την ψηφοφορία.



Σημειώνεται πως ο ευρωβουλευτής της Λαϊκής Ενότητας, Νίκος Χουντής και η Σοφία Σακοράφα του ΜέΡΑ25, καταψήφισαν την Οδηγία, όπως είχαν δεσμευθεί τις προηγούμενες ημέρες, όντας οι μόνοι ευρωβουλευτές που κινητοποιήθηκαν για την ενημέρωση του κόσμου, και την ώρα που υπήρξε γενική συσκότιση για την προωθούμενη Οδηγία.



Αξίζει τέλος να σημειωθεί πως θετική ψήφο έδωσε και ο χρυσαυγίτης ευρωβουλευτής, Λάμπρος Φουντούλης, όσο και οι δύο πρώην χρυσαυγίτες, Γιώργος Επιτήδειος και Ελευθέριος Συναδινός, θετικά ψήφισε και ο ανεξάρτητος, Κωνσταντίνος Χρυσόγονος, ενώ απουσίαζε από την ψηφοφορία ο ανεξάρτητος ευρωβουλευτής, Νότης Μαριάς.

Διαβάστε αναλυτικά το έγγραφο του ευρωκοινοβουλίου (η πρώτη ψοφορία αφορα την τροπολογία από την Αριστερά και η δεύτερη την ψηφοφορία για την Οδηγία):